PMIndiaData/PMIndiaSum huggingface dataset:
चैत्यभूमी येथे पंतप्रधानांनी डॉ. बाबासाहेब आंबेडकर यांना वाहिली आदरांजली; पंतप्रधानांच्या हस्ते डॉ. बाबासाहेब आंबेडकर स्मारकाचे भूमीपूजन

पंतप्रधान नरेंद्र मोदी यांनी मुंबईतल्या चैत्यभूमी येथे भारतरत्न डॉ. बाबासाहेब आंबेडकर यांना आदरांजली अर्पण केली. पंतप्रधानांनी नंतर, मुंबईतल्या ईदू मिल परिसरातील, डॉ. बाबासाहेब आंबेडकर स्मारकाच्या भूमिपूजनाच्या निमित्ताने एका कोनशिलेचे अनावरणही केले. महाराष्ट्राचे राज्यपाल चे. विद्यासागर राव, महाराष्ट्राचे मुख्यमंत्री देवेंद्र फडणवीस आणि केंद्रीय नौवहन मंत्री नितीन गडकरी याप्रसंगी उपस्थित होते.
बाबू जगजीवन राम यांच्या जयंतीनिमित्त पंतप्रधानांची श्रध्दांजली

पंतप्रधान नरेंद्र मोदी यांनी, माजी केंद्रीय मंत्री बाबू जगजीवन राम यांच्या जयंतीनिमित्त त्यांना श्रध्दांजली वाहिली आहे. “बाबू जगजीवन राम यांच्या जयंतीनिमित्त मी त्यांचे स्मरण करुन आदरांजली वाहतो. देशासाठी आणि विशेषत: वंचित लोकांसाठी त्यांनी केलेले कार्य, कायमच प्रेरणादायी असेल”, असे पंतप्रधानांनी आपल्या संदेशात म्हटले आहे
द्रौपदी मुर्मू यांची भारताच्या राष्ट्रपतीपदी निवड झाल्याबद्दल पंतप्रधानांनी त्यांचे अभिनंदन केले

नवी दिल्‍ली, 21 जुलै 2022 द्रौपदी मुर्मू यांची भारताच्या राष्ट्रपतीपदी निवड झाल्याबद्दल पंतप्रधान नरेंद्र मोदी यांनी त्यांचे अभिनंदन केले आहे. ट्वीट संदेशांच्या मालिकेत ते म्हणाले; “भारताने इतिहास घडविला! यावेळी 130 कोटी भारतीय स्वातंत्र्याचा अमृतमहोत्सव साजरा करत असताना, पूर्व भारताच्या दुर्गम भागातील आदिवासी समुदायात जन्मलेल्या भारताच्या या सुकन्येची आपल्या देशाची राष्ट्रपती म्हणून निवड झाली आहे! या विजयाबद्दल द्रौपदी मुर्मू यांचे अभिनंदन.” “द्रौपदी मुर्मू यांचे जीवन, लहान वयापासून त्यांनी केलेला संघर्ष, त्यांची उत्तम सेवाभावी वृत्ती आणि अनुकरणीय यश प्रत्येक भारतीयाला प्रेरणा देत आहे. देशाच्या नागरिकांसाठी, विशेषतः गरीब, वंचित आणि पददलितांसाठी त्या आशेचा किरण म्हणून उदयाला आल्या आहेत.” “द्रौपदी मुर्मू यांनी आमदार तसेच खासदार म्हणून उल्लेखनीय कार्य केले आहे. झारखंडच्या राज्यपाल म्हणून त्यांची कारकीर्द अत्यंत उत्तम होती.त्या राष्ट्रपती म्हणूनही उत्कृष्ट कार्य करतील आणि भारताच्या विकास यात्रेत आघाडीवर राहून विकासाला अधिक बळकटी देतील.” “राजकीय पक्षमर्यादांच्या पलीकडचा विचार करून द्रौपदी मुर्मू यांच्या राष्ट्रपतीपदाच्या उमेदवारीला पाठींबा देणाऱ्या सर्व खासदार आणि आमदारांचे मी आभार मानतो. त्यांचा हा विक्रमी विजय आपल्या लोकशाहीसाठी अत्यंत शुभशकून ठरणार आहे.”
टपाल आणि टेलिग्राफ इमारत बांधकाम सेवा विभागातील श्रेणी ‘ए’ च्या  पदांचा केंद्रीय मंत्रिमंडळाकडून आढावा घेण्यास मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत टपाल आणि टेलिग्राफ इमारत बांधकाम सेवा विभागातील (P&T BWS)श्रेणी ‘ए’ च्या पदांचा आढावा घेण्यास मंजुरी देण्यात आली. या विभागात एकूण 105 पदे आहेत. या मंजुरीमुळे पदांची रचना अधिक मजबूत होऊन मुख्यालय आणि दूरसंचार तसेच टपाल विभागात प्रत्यक्ष कामांसाठी देखील आवश्यक ते मनुष्यबळ उपलब्ध होईल. यामुळे या खात्याच्या कामांना बसलेली खीळ दूर होऊ शकेल. मात्र या श्रेणीत नव्या नियुक्त्या केल्या जाणार नाही, सध्या असलेल्या अधिकाऱ्यांची पद्नियुक्ती अशा प्रकारे केली जाईल जेणेकरून त्याचा कुठल्याही कामावर विपरीत परिणाम होणार नाही असा निर्णयही यावेळी घेण्यात आला.
म्यानमारमध्ये इंफाळ-मंडाले मार्गावर भारत 69 पूल बांधणार

म्यानमारमधल्या तामू-कायगोन-कालेवा रस्ते विभागात 69 पूल बांधायला केंद्रीय मंत्रिमंडळाने आज मंजूरी दिली असून यासाठी 371.58 कोटी रुपये खर्च अपेक्षित आहे. यामुळे प्रस्तावित इंफाळ-मंडाले बससेवेचा मार्ग मोकळा होणार आहे. या प्रकल्पामुळे भारत आणि म्यानमार यांच्यातले दळणवळण वाढणार असून माल आणि वाहतुकीची ने-आण वाढणार आहे. 2019 च्या मध्यापर्यंत हा प्रकल्प पूर्ण होण्याची अपेक्षा आहे. इंजिनियरिंग प्रोक्युरिंग ॲन्ड कन्स्ट्रक्शन (ईपीसी) द्वारे या प्रकल्पाची अंमलबजावणी केली जाणार आहे.
पंतप्रधान आणि कोरिया गणराज्याचे राष्ट्रपती यांच्यात दूरध्वनीवरून संभाषण

पंतप्रधान नरेंद्र मोदी यांनी आज कोरिया गणराज्याचे राष्ट्रपती मून जे -इन यांच्याशी दूरध्वनीवरून संवाद साधला. पंतप्रधान मोदींनी गेल्या वर्षी केलेल्या कोरिया दौऱ्याची आठवण करून दिली आणि दोन्ही देशांमधील वाढत्या संबंधांबद्दल समाधान व्यक्त केले. दोन्ही नेत्यांनी कोविड -19 या जागतिक महामारी आणि जागतिक आरोग्य प्रणाली आणि आर्थिक परिस्थितीसमोर निर्माण झालेल्या आव्हानांवर चर्चा केली. महामारीचा सामना करण्यासाठी दोन्ही देशांनी केलेल्या उपाययोजनांची त्यांनी परस्परांना माहिती दिली. या संकटावर मात करण्यासाठी कोरियाने दिलेल्या तंत्रज्ञान- आधारित प्रतिसादाबद्दल पंतप्रधानांनी प्रशंसा केली. भारतीय अधिकाऱ्यांनी महामारीचा सामना करण्यासाठी एकजुटीच्या उद्देशाने ज्याप्रकारे भारतीयांना प्रोत्साहित केले, त्याची राष्ट्रपती मून जे -इन यांनी प्रशंसा केली. भारतातील कोरियन नागरिकांना भारतीय अधिकाऱ्यांकडून दिल्या जात असलेल्या मदतीबद्दल कोरियन राष्ट्रपतींनी पंतप्रधानांचे आभार मानले. पंतप्रधानांनी भारतीय कंपन्यांकडून पुरवल्या जाणाऱ्या वैद्यकीय उपकरणांचा पुरवठा आणि वाहतूक सुलभ केल्याबद्दल कोरियन सरकारचे कौतुक केले. दोन्ही देशांचे तज्ञ कोविड -19 च्या उपायांवर संशोधन करताना एकमेकांशी सल्लामसलत करतील आणि अनुभवांची देवाणघेवाण करतील याबाबत उभय नेत्यांनी सहमती दर्शविली. कोरियात होणाऱ्या आगामी राष्ट्रीय विधानसभा निवडणुकांसाठी पंतप्रधानांनी राष्ट्रपती मून यांना शुभेच्छा दिल्या.
मुंबईतील इमारत दुर्घटनाग्रस्तांना पंतप्रधानांकडून सानुग्रह अनुदान जाहीर

पंतप्रधान नरेंद्र मोदी यांनी मुंबईतील घाटकोपर इथल्या दुघर्टनेत मृत्युमुखी पडलेल्यांच्या कुटुंबियांना 2 लाख रुपयांचा सानुग्रह अनुदान द्यायला मंजुरी दिली आहे. पंतप्रधानांनी या दुर्घटनेत जखमी झालेल्यांना प्रत्येकी 50 हजार रुपयांच्या मदतीलाही मंजुरी दिली आहे.
भारत आणि पॅलेस्टाईन यांच्यात आरोग्य आणि औषध क्षेत्रातल्या सहकार्याबाबतच्या सामंजस्य कराराला केंद्रीय मंत्रिमंडळाची मान्यता

भारत आणि पॅलेस्टाईन यांच्यात आरोग्य आणि औषध क्षेत्रातल्या सहकार्याबाबतच्या सामंजस्य करारावर स्वाक्षऱ्या करण्याला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मान्यता देण्यात आली.16मे 2017 ला या सामंजस्य करारावर स्वाक्षऱ्या झाल्या होत्या. आरोग्य कर्मचाऱ्यांची क्षमता वृद्धी,संसर्गजन्य आजारांचे नियंत्रण आणि अटकाव,औषधे आणि वैद्यकीय उपकरणे,त्याचबरोबर परस्पर हिताचे आणखी विभाग या क्षेत्रांचा या सामंजस्य करारात समावेश आहे. सहकार्याबाबतचे अधिक तपशील ठरवण्यासाठी एका कार्यकारी गटाची स्थापना करण्यात येणार असून या सामंजस्य कराराच्या अंमलबजावणीकडेही हा गट लक्ष पुरवणार आहे.
खासदारांसाठी घरे आणि दूरध्वनी सुविधा नियम, मतदारसंघ भत्ता नियम आणि कार्यालय व्यय भत्ता नियमांमध्ये सुधारणा करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने खासदारांसाठी (i )घरे आणि दूरध्वनी सुविधा नियम 1956 , (ii )मतदारसंघ भत्ता नियम, 1986 आणि (iii) कार्यालय व्यय भत्ता , 1988 नियमांमध्ये सुधारणा करायला मंजुरी दिली आहे. याचा तपशील पुढीलप्रमाणे- i. खासदारांसाठी घरांच्या फर्निचरची आर्थिक मर्यादा 75 हजार रुपयांवरून (60 हजार रुपये टिकाऊ फर्निचरसाठी आणि 15 हजार रुपये बिगर-टिकाऊ फर्निचरसाठी) वाढवून 01.04.2018 पासून 1 लाख रुपये (80 हजार रुपये टिकाऊ फर्निचरसाठी आणि 20 हजार रुपये बिगर-टिकाऊ फर्निचरसाठी)करण्यात येणार आहे, ज्यात प्राप्तिकर नियम 1961 च्या कलम 48 च्या स्पष्टीकरणाच्या (v) अंतर्गत खर्चात महागाई निर्देशांकाच्या आधारे दिनांक 01.04.2023 पासून प्रत्येक पाच वर्षात वाढ केली जाईल. ii. खासदारांना लँडलाईन जोडणीवर दरवर्षी सोडण्यात आलेल्या 10,000 कॉल युनिट्स ऐवजी ऑगस्ट 2006 पासून ब्रॉडबँड इंटरनेट सुविधा उपलब्ध करून देणे, खासदारांना ब्रॉडबँड इंटरनेट सुविधा ऑगस्ट 2006 पासून पुरवली जात आहे. आणि याच्या नियमनासाठी घर आणि टेलिफोन सुविधा नियमात एक नवीन नियम समाविष्ट करून पूर्वलक्षी प्रभावाने दुरुस्तीच्या माध्यमातून त्याचा समावेश केला जाईल. iii. हायस्पीड इंटरनेट जोडणी उपलब्ध करून देण्यासाठी खासदारांच्या रहिवासी क्षेत्रात दिनांक 01.09.2015 पासून 31.12.2016 पर्यंत 1700 रुपये आणि दिनांक 01.01.2017 नंतर 2200 रुपये मासिक भाडे योजनावाले वायफाय झोन स्थापन करणे. ही सुविधा सध्याच्या ब्रॉडबँड सुविधेव्यतिरिक्त असेल. यासाठी घर आणि दूरध्वनी सुविधा नियम 1956 मध्ये तीन नवीन पोट नियम समाविष्ट केले जातील. iv. वाढलेला महागाई दर आणि सध्याच्या आर्थिक स्थितीचा विचार करून खासदारांचा मतदारसंघ भत्ता दरमहा 45 हजार रुपयांवरून वाढवून 75 हजार रुपये करायचा आहे ज्यात प्राप्तिकर कायदा 1961 च्या कलम 48 च्या स्पष्टीकरण खंड v अंतर्गत खर्चात महागाई निर्देशांकाच्या आधारे 01.04.2023 पासून प्रत्येक पाच वर्षात वाढ केली जाईल. v. खासदारांचा कार्यालय व्यय भत्ता मासिक 45 हजार रूपयांवरून (15 हजार रुपये लेखन सामुग्री आणि टपाल खर्चासाठी आणि 30 हजार रुपये सचिवालय मदतीसाठी संगणक प्रशिक्षित व्यक्तीसाठी) वाढवून 01.04.2018 पासून मासिक 60,000 रुपये (20 हजार रुपये लेखन सामुग्री आणि टपाल खर्चासाठी आणि 40 हजार रुपये सचिवालय मदतीसाठी संगणक प्रशिक्षित व्यक्तीसाठी) करणे आणि यात प्राप्तिकर कायदा 1961 च्या कलम 48 च्या स्पष्टीकरण खंड v अंतर्गत खर्चात महागाई निर्देशांकाच्या आधारे 01.04.2023 पासून प्रत्येक पाच वर्षात वाढ केली जाईल. खासदारांच्या वेतन आणि भत्त्यांसंबंधी मंत्रिमंडळाच्या निर्णयाची माहिती संयुक्त समितीला संबंधित नियमांमध्ये सुधारणा करण्यासाठी दिली जाईल, जी राज्यसभेचे अध्यक्ष आणि लोकसभेचे सभापती अनुमोदित करतील आणि सरकारी राजपत्रात प्रकाशित करतील. मंत्रिमंडळाने घेतलेल्या निर्णयामुळे अतिरिक्त आर्थिक भार सुमारे 39,22,72,800 रुपये आवर्ती व्यय आणि सुमारे 6,64,05,400 रुपये अनावरती व्यय असेल.
डिसेंबर 2022 मध्ये 12.8 लाख कोटी रुपयांचे 782 यूपीआय व्यवहार पूर्ण करून भारताने महत्त्वाचा टप्पा गाठल्यानंतर, पंतप्रधानांनी यूपीआय पेमेंट पद्धतीच्या वाढत्या लोकप्रियतेबाबत आनंद व्यक्त केला

डिसेंबर महिन्यात 12.8 लाख कोटी रुपयांचे 782 कोटी यूपीआय व्यवहार पूर्ण करून भारताने महत्त्वाचा टप्पा गाठल्यानंतर, डिजिटल आर्थिक व्यवहारांचा इतक्या मोठ्या प्रमाणात वापर केल्याबद्दल भारतीय नागरिकांची पंतप्रधान नरेंद्र मोदी यांनी प्रशंसा केली आहे. अर्थक्षेत्रातील तंत्रज्ञानविषयक तज्ञाचा ट्विट संदेश सामायिक करून,पंतप्रधान त्यांच्या ट्विट संदेशात म्हणाले; “तुम्ही सर्वांनी ज्या पद्धतीने भारतात यूपीआय प्रणालीला वाढत्या प्रमाणात लोकप्रिय केले आहे ते मला फार भावले. डिजिटल भरणा पद्धतीचा स्वीकार केल्याबद्दल मी माझ्या सहकारी भारतीयांचे कौतुक करतो. तंत्रज्ञान आणि अभिनव संशोधनाप्रति त्यांनी उल्लेखनीय स्वीकारार्हता दाखवली आहे.”
भारत आणि क्रोटिआ दरम्यानच्या आर्थिक सहकार्य कराराला केंद्रीय मंत्रीमंडळाची मंजूरी

पंतपधान नरेंद्र मोदी यांच्या अध्यक्षतेखालील केंद्रीय मंत्रीमंडळाने भारत आणि क्रोटिआ दरम्यानच्या आर्थिक सहकार्य कराराला लिखीत मंजूरी दिली. भारत आणि क्रोटिआने याआधी द्विपक्षीय व्यापार आणि आर्थिक संबंधांना प्रोत्साहन आणि विकसित करण्याचे उद्दिष्ट समोर ठेवून सप्टेंबर 1994 मध्ये व्यापार आणि आर्थिक सहकार्य करारावर स्वाक्षऱ्या केल्या होत्या. या चालू कराराची मुदत नोव्हेंबर 2009 मध्ये संपल्यामुळे भारत आणि क्रोटिआने या नवीन करारावर स्वाक्षऱ्या केल्या. भारत आणि क्रोटिआमध्ये मागील 3 वर्षात द्विपक्षीय व्यापारामध्ये सरासरी 17.44 टक्क्यांची वृध्दी झाली आहे.
स्टार्टअप्स निधीसाठी पैसा उभारायला केंद्रीय मंत्रिमंडळाची मंजुरी

सिडबी अर्थात भारतीय लघुउद्योग विकास बँकेत सेबीकडे नोंदणीकृत पर्यायी गुंतवणूक निधीकरिता योगदान देण्यासाठी कोष (एफएफएस) स्थापन करायला आज पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. यामुळे स्टार्टअप्ससाठी निधी उभारता येणार आहे. सरकारने जानेवारी 2016 मध्ये जाहीर केलेल्या स्टार्ट अप इंडिया कृती आराखड्यानुसार ही मंजुरी देण्यात आली आहे. 14 व्या आणि 15 व्या वित्त आयोगाच्या कालखंडात 10 हजार कोटी रुपयांचा एफएफएस कॉर्पस स्थापन केला जाईल. योजनेची प्रगती आणि निधीची उपलब्धता यावर हे अवलंबून राहील. एफएफएस कॉर्पसमध्ये 2015-16 या वर्षात 500 कोटी रुपये आधीच देण्यात आले आहेत आणि 2016-17 साठी 600 कोटी रुपयांची तरतूद करण्यात आली आहे. या कोषाच्या माध्यमातून 18 लाख व्यक्तींना पूर्ण रोजगार मिळेल, अशी अपेक्षा आहे. सकल वित्तीय सहायतेच्या माध्यमातून औद्योगिक धोरण आणि प्रोत्साहन विभागाच्या माध्यमातून पुढील अनुदानाची तरतूद करण्यात येईल. हा विभाग स्टार्ट अप इंडिया कृती आराखड्यानुरुप देखरेख ठेवेल आणि कामगिरीचा आढावा घेईल. औद्योगिक धोरण आणि प्रोत्साहन विभागाचा उपक्रम असलेल्या स्टार्ट अप इंडिया कृती आराखड्यातून एफएफएसची स्थापना करण्यात आली आहे. एफएफएसच्या दैनंदिन कार्यान्वयाचे व्यवस्थापन करण्यासाठी सिडबीच्या कौशल्याचा उपयोग होईल. निर्धारित कालावधीत अंमलबजावणी होण्यासाठी आणि मैलाचे टप्पे गाठण्यासाठी कामगिरी आढावा आणि देखरेख स्टार्ट अप कृती आराखडा अंमलबजावणीशी जोडण्यात आले आहे. 10 हजार रुपयांचा कॉर्पस 60 हजार कोटी रुपयांचे समभाग जोडण्यासाठीचा केंद्रबिंदू असेल. यामुळे स्टार्ट अप उद्योगांना कायमस्वरुपी धनस्रोत मिळेल आणि त्यातून मोठ्या प्रमाणावर रोजगार निर्माण व्हायला मदत मिळेल. मोठ्या प्रमाणावर रोजगार निर्माण करण्यासाठी स्टार्ट अप्सच्या माध्यमातून नावीन्यपूर्ण उद्योग आणि व्यवसायांना चालना देणे गरजेचे आहे. यासंदर्भात एका तज्ञ समितीने मांडलेल्या मतानुसार भारतात पुढल्या 10 वर्षात उच्चस्तरीय 2500 व्यवसाय स्थापन करण्याची क्षमता आहे आणि यासाठी 10,000 स्टार्ट अप्स उभे राहण्याची गरज आहे. निधींचा कोष चालवण्यासाठी समर्पित निधीमुळे यातील अडचणी दूर व्हायला मदत मिळून नावीन्यपूर्ण स्टार्ट अप्सना सहाय्य मिळू शकेल आणि त्यांचे रुपांतर पूर्ण उद्योगात होऊ शकेल.
पंतप्रधान यांनी आशूरा दिनी इमाम हुसेन (एएस) यांच्या बलिदानाचे केले स्मरण

पंतप्रधान नरेंद्र मोदी यांनी आशूरा दिनी इमाम हुसेन (एएस) यांच्या बलिदानाचे स्मरण केले आहे. इमाम हुसेन (एएस) यांच्या बलिदानाचे आपण स्मरण करत असल्याचे पंतप्रधानांनी ट्वीट संदेशात म्हटले आहे. त्यांच्यासाठी सत्य आणि न्याय यांना सर्वाधिक महत्व होते. समानता आणि निःपक्षता यावर त्यांचा भर अतिशय उल्लेखनीय असून अनेक लोकांना अपार शक्ती देत असल्याचे पंतप्रधानांनी म्हटले आहे.
भारत आणि बिल आणि मेलिंडा गेट्‌स फाउंडेशन मधील आरोग्य क्षेत्रातील सहकार्य कराराला केंद्रीय मंत्रिमंडळाची पूर्वलक्ष्यी प्रभावाने मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या आज झालेल्या बैठकीत आरोग्य आणि कुटुंब कल्याण विभाग, भारत सरकार आणि बिल व मेलिंडा गेट्‌स फाउंडेशन या दरम्यानच्या आरोग्य क्षेत्रातील सहकार्य कराराला पूर्वलक्ष्यी प्रभावाने मान्यता देण्यात आली. नोव्हेंबर 2019 मध्ये या फाउंडेशनचे सहअध्यक्ष आणि विश्वस्त बिल गेट्‌स यांच्या दिल्ली भेटीत या करारावर स्वाक्षऱ्या झाल्या होत्या. हा सहकार्य करार खालील क्षेत्रांमध्ये लागू होईल:- 1. माता मृत्यू दर, नवजात शिशु मृत्यू दर कमी करणे, प्रमुख पोषणात्मक उद्दीष्टे गाठणे यासाठी आवश्यक प्राथमिक आरोग्य सेवा, लसीकरण, पोषण सुविधा यांची व्याप्ती आणि दर्जा सुधारणे. 2. कुटुंबनियोजन पद्धतींचे पर्याय वाढवणे तसेच त्यांचा दर्जा सुधारणे आणि तरुण महिलांसाठी, बदलता येण्याजोगे पर्याय उपलब्ध करुन देणे. 3. क्षय रोग, काळा आजार(व्हीएल), हत्तीपाय(एलएफ) यासारख्या संसर्गजन्य रोगांचे प्रमाण कमी करणे. 4. आरोग्य सेवांना बळकटी देण्यासाठी निधीचा वापर, मनुष्यबळाचे व्यवस्थापन तसेच डिजिटल सेवा पुरवठा साखळ्या आणि देखरेख पद्धती आदींमध्ये सुधारणा करणे. वरील कराराची अंमलबजावणी तसेच प्रगती यावर लक्ष ठेवण्यासाठी ‘कार्यक्रम कृती समिती’ स्थापली जाईल.
पंतप्रधानांची मॉरिशसच्या पंतप्रधानांशी चर्चा

नवी दिल्ली, 20 एप्रिल 2022 पंतप्रधान नरेंद्र मोदी यांनी आज मॉरिशसचे पंतप्रधान प्रविंद कुमार जगन्नाथ यांच्याशी चर्चा केली. पंतप्रधान मोदी यांच्या गुजरात भेटीत विविध कार्यक्रमांदरम्यान दोन्ही नेते अनेकदा चर्चा करत आहेत. पंतप्रधानांनी आपल्या ट्विट संदेशात म्हटले आहे की, “ PM @KumarJugnauth यांच्याशी सफल चर्चा झाली. भारत आणि मॉरिशसमधील विविध क्षेत्रातील द्विपक्षीय सहकार्य अजून दृढ करण्यासंदर्भात आमच्यामध्ये उपयुक्त चर्चा झाली.”
पंतप्रधान नरेंद्र मोदी यांनी कोझिकोड येथे विमान अपघातामुळे झालेल्या जीवितहानीबद्दल केला शोक व्यक्त

पंतप्रधान नरेंद्र मोदी यांनी कोझिकोड येथे विमान अपघातामुळे झालेल्या जीवितहानीबद्दल शोक व्यक्त केला आहे. ट्वीटमध्ये पंतप्रधान म्हणाले, “कोझिकोड येथील विमान अपघातामुळे दुःखी झालो आहे . ज्यांनी आपले प्रियजन गमावले त्यांच्याबरोबर माझ्या संवेदना आहेत. जखमीं लवकरात लवकर बरे व्हावे. केरळचे मुख्यमंत्री @vijayanpinarayi जी सोबत परिस्थिती संदर्भात चर्चा झाली आहे. घटनास्थळी अधिकारी पीडितांना सर्व प्रकारची मदत पुरवित आहेत.”
इजिप्तचे परराष्ट्र व्यवहार मंत्री सामेह हसन शौक्री यांनी पंतप्रधानांची भेट घेतली

भारत दौऱ्यावर असलेले इजिप्तचे परराष्ट्र व्यवहार मंत्री सामेह हसन शौक्री यांनी आज पंतप्रधान नरेंद्र मोदी यांची भेट घेतली. भारत इजिप्त द्विपक्षीय संयुक्त आयोगाच्या सातव्या बैठकीसाठी शौक्री भारतात आले आहेत. इजिप्तचे राष्ट्राध्यक्ष सीसी यांनी पंतप्रधानांना शुभेच्छा दिल्याचं शौक्री यांनी या भेटीत पंतप्रधानांना सांगितले. द्विपक्षीय संबंध अधिक बळकट करण्यासाठीच्या भारत आणि इजिप्‍तच्या कटिबध्दतेबाबत या दोन्ही नेत्यांनी यावेळी चर्चा केली. पायाभूत सोयी सुविधा, व्यापार आणि गुंतवणूक या क्षेत्रात सहकार्य आधिक दृढ करण्यावरही यावेळी चर्चा झाली.
भारताच्या भारतीय वैद्यकीय संशोधन परिषद आणि युकेच्या ऑक्सफर्ड विद्यापीठ यांच्यातील सामंजस्य कराराला केंद्रीय मंत्रिमंडळाची मंजुरी

नवी दिल्ली, 9 मार्च 2022 भारतीय वैद्यकीय संशोधन परिषद (आयसीएमआर) आणि यूकेच्या ऑक्सफर्ड विद्यापीठ यांच्यात नोव्हेंबर 2021 मध्ये नियम 7(d) (i) आणि भारत सरकारच्या द्वितीय अनुसूची (व्यवसाय व्यवहार) नियम 1961 नुसार झालेल्या सामंजस्य कराराची पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला माहिती देण्यात आली. सामंजस्य कराराची उद्दिष्टे: भारतीय शास्त्रज्ञ आणि संशोधकांसाठी क्षमता बांधणी करणे, आंतरराष्ट्रीय मानके आणि नियामक आवश्यकतांशी सुसंगत माहितीचे संकलन, स्वतःच्या निधीचा वापर करून क्षमता विकासासाठी प्रादेशिक केंद्र बनण्याच्या दिशेने भारताचा विकास आणि समान न्याय तसेच सार्वभौमत्वाच्या तत्त्वांचे पालन करणे, आयसीएमआरमध्ये परिणाम साध्य करण्यासाठी आयडीडीओ सचिवालयाच्या कालबद्ध सहकार्याने संयुक्तपणे निधी उभारणे आणि समान न्याय आणि पारदर्शकतेसह माहिती (डेटा) तसेच कौशल्य सामायिकरण या पलीकडील भागीदारी निर्माण करणे ही या सामंजस्य करारांतर्गतची उद्दिष्टे आहेत. दोन्ही पक्षांनी निर्मूलन टप्प्यातील तीन कीटकजन्य आजारांबाबत (मलेरिया, व्हिसेरल लेशमॅनियासिस, फायलेरियासिस) आणि नव्या संक्रमणाबाबत विचारांची देवाणघेवाण करण्याचे मान्य केले आहे. डेटा व्यवस्थापन, डेटा दस्तऐवजीकरण, डेटा सामायिक करणे, न्याय्य प्रशासन चौकट विकसित करणे, संशोधन कार्यक्रमांवरील सहकार्यासाठी संधी शोधणे आणि क्षमता बळकटीकरण, संशोधन अभ्यासकांची देवाणघेवाण, डेटा व्यवस्थापन आणि सांख्यिकीय विश्लेषण यावर तीन वर्षांची कार्य योजना विकसित करणे यासाठी सर्वोत्तम पाठींबा दिला जाईल. आर्थिक परिणाम: या सामंजस्य कराराद्वारे परिकल्पित केलेल्या सहकार्याच्या संबंधात प्रत्येक पक्ष स्वतःचा खर्च उचलतील. जर नंतर पक्षांनी या सामंजस्य कराराद्वारे ठरवलेल्या कामापैकी एका घटकाकरता निधी सुरक्षित केला आणि त्या निधीचा काही भाग इतर पक्षांना पाठवायचा असेल तर, संबंधित कार्याच्या नियंत्रणासाठी अतिरिक्त करार अंमलात आणला जाईल.
भचाऊ इथल्या पंपिंग स्टेशनचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज भचाऊ इथल्या पंपिंग स्टेशनचे उद्‌घाटन केले. यामुळे नर्मदा नदीचे पाणी तप्पार धरणात सोडणं शक्य होणार आहे. आजचे उद्‌घाटन कच्छसाठी अभिमानास्पद आहे, असे पंतप्रधानांनी यावेळी विशाल जनसभेला संबोधित करताना सांगितले. पाण्याच्या बचतीचे महत्व सांगताना, कच्छमधली जनता पाण्याचे मोल जाणते, असे पंतप्रधान म्हणाले. गुजरातमधल्या सरकारांनी जलसंवर्धनावर भर दिला आहे. नर्मदा नदीचे पाणी मिळाल्याने या विभागाचा कायापालट होईल, असे पंतप्रधान म्हणाले. गुजरातमधल्या इतर शहरांप्रमाणेच भूजलाही आधुनिक बस स्थानक मिळेल. विकासात्मक आणि सकारात्मक कार्यावर भर देण्यात येत असून, यामुळेच राज्य नवे शिखर गाठेल असा विश्वास पंतप्रधानांनी व्यक्त केला.
अमेरिकेच्या राष्ट्राध्यक्षांबरोबर पंतप्रधानांचा दूरध्वनीवरुन संवाद

पंतप्रधान नरेंद्र मोदी यांना अमेरिकेचे राष्ट्राध्यक्ष बराक ओबामा यांचा मंगळवार 8 डिसेंबर रोजी दूरध्वनी आला. कॅलिफोर्नियामध्ये अलिकडेच झालेल्या गोळीबारात अनेक जणांचा बळी गेल्याबद्दल पंतप्रधानांनी ओबामांकडे दु:ख व्यक्त केले. पॅरिसमध्ये सुरु असलेली हवामान बदलावरील परिषद चर्चेच्या केंद्रस्थानी होती. पॅरिस परिषदेत चर्चा होत असलेल्या हवामान बदलाच्या समस्येवर रचनात्मक पध्दतीने आणि विकसनशील देशांच्या प्रगतीला बाधा न आणता तोडगा काढण्याबाबत कटिबध्द असल्यावर उभय नेत्यांनी भर दिला. तसेच नियमितपणे संपर्कात राहण्याबाबत त्यांनी सहमती दर्शवली.
क्रिकेट सामन्याच्या संस्कृत भाषेतील समालोचनाचे पंतप्रधानांनी केले कौतुक

नवी दिल्‍ली, 4 ऑक्‍टोबर 2022 क्रिकेट सामन्याचे संस्कृत भाषेतून समालोचन करण्याच्या नागरिकांच्या प्रयत्नांचे, पंतप्रधान नरेंद्र मोदी यांनी कौतुक केले आहे. यापूर्वी काशीमध्ये असाच प्रयत्न करण्यात आला होता, याबद्दल मन की बातमध्ये उल्लेख केलेल्या चित्रफितीचा भाग त्यांनी शेअर केला आहे. एका नागरिकाने केलेल्या ट्विटचा दाखला देत पंतप्रधानांनी ट्विट केले, “हे पाहून आनंद झाला… हा प्रयत्न करणाऱ्यांचे अभिनंदन. गेल्या वर्षी #मनकीबात कार्यक्रमात, काशीमध्ये झालेल्या अशाच एका प्रयत्नाचा उल्लेख मी केला होता. ते देखील शेअर करतो आहे.
पंतप्रधानांनी राष्ट्रीय शौर्य पुरस्कार प्रदान  केले

पंतप्रधान नरेंद्रमोदीयांनी आज 25 मुलांना राष्ट्रीय शौर्य पुरस्कार प्रदान केले. पुरस्कार विजेत्या मुलांशी संवाद साधताना पंतप्रधान म्हणाले की त्यांच्या शौर्यातून त्यांचा दृढनिश्चिय आणि धाडसी वृत्ती दिसून येते. हा पुरस्कार मिळवणे हे आपल्या जीवनाचे अंतिम ध्येय समजू नका तर ही केवळ सुरुवात आहे असे मानून पुढे जा असा प्रोत्साहनपर सल्लाही त्यांनी मुलांना दिला. 23 जानेवारी – नेताजी सुभाषचंद्र बोस यांची जयंती, या दिवसाचे महत्व विशद करताना पंतप्रधानांनी मुलांना शक्य तितके वाचन करायची, विशेषत: नेते, खेळाडू आणि अन्य लोक ज्यांनी आयुष्यात भरीव कामगिरी केली आहे, अशांचे आत्मचरित्र वाचण्याचे आवाहन केले. ते म्हणाले की, शौर्य ही मनाची एक अवस्था आहे, निरोगी शरीराची मदत होते, मात्र मुख्य शक्ती मनाची असते. म्हणून आपण आपले मन कणखर बनवायला हवे असे ते म्हणाले. त्यांचे होत असलेले कौतुक आणि प्रसिध्दी त्यांच्या भविष्यातील प्रगतीसाठी अडथळा बनू नये याकडे लक्ष देण्याचे आवाहन त्यांनी मुलांना केले. यावेळी महिला आणि बालविकास मंत्री मनेका गांधी उपस्थित होत्या. भारतीय बाल कल्याण परिषदेने राष्ट्रीय शौर्य पुरस्कार योजना सुरु केली. धाडसी कामगिरी करणाऱ्या मुलांना ओळख मिळवून देण्यासाठी इतर मुलांना त्यांचे अनुकरण करण्यासाठी प्रेरित करण्याच्या हेतूने हे पुरस्कार सुरु करण्यात आले.
अरुणाचल प्रदेश सारख्या महान राज्यासाठी काम करून त्यांना क्षमतेची जाणीव करून देणं हा सन्मान आहे

पंतप्रधान नरेंद्र मोदी यांनी काल इथं विकास कामांना केलेल्या सुरुवातीनंतर लोकांनी केलेल्या कौतुकाबद्दल ट्विटरच्या माध्यमातून प्रतिसाद दिला आहे. पंतप्रधानांनी काल इटानगर इथं डोंयी पोलो विमानतळाचे उद्घाटन आणि 600 मेगावॅट क्षमतेच्या कामेंगऔष्णिक ऊर्जा केंद्राच लोकार्पण केले. ईशान्य प्रदेशातल्या हवाई संपर्कात मोठ्या प्रमाणावर वाढ झाल्याबाबत आलेल्या प्रतिक्रियेवर पंतप्रधान म्हणाले की, “ हो, ईशान्य प्रदेशात संपर्क यंत्रणेत मोठ्या प्रमाणावर बदल झाले आहेत. यामुळे जास्त प्रमाणात पर्यटक इथ यायला चालना मिळेल, तसंच ईशान्य भारतातल्या लोकांसाठी देशाच्या इतर भागात प्रवास करणे सुकर होईल. जेव्हा एका नागरिकानं पंतप्रधानांच्या या राज्यातल्या विकासकामांच्या कटीबद्धतेबाबत प्रशंसा केली, तेव्हा प्रतिक्रियेदाखल मोदी म्हणाले की, ‘अरुणाचल प्रदेशातली जनता ही असाधारण आहे. त्यांच्यात देशभक्तीच्या अनोख्या भावनेचं दर्शन होत. या महान राज्यासाठी काम करून त्यांना क्षमतेची जाणीव करून देणं, हा आपला सन्मान आहे.’
राष्ट्रीय बाल पुरस्कार 2020 विजेत्यांशी पंतप्रधान साधणार संवाद

पंतप्रधान नरेंद्र मोदी उद्या म्हणजेच 24 जानेवारी 2020 रोजी प्रधानमंत्री राष्ट्रीय बाल पुरस्कार 2020 विजेत्या 49 मुलांची भेट घेऊन त्यांच्याशी संवाद साधणार आहेत. विविध राज्यांमधील या 49 विजेत्यांमध्ये जम्मू आणि काश्मीर, मणीपूर आणि अरुणाचल प्रदेशाच्या प्रत्येकी एका मुलाचा समावेश आहे. ही मुले कला आणि संस्कृती, नाविन्यपूर्ण संशोधन, शैक्षणिक, सामाजिक सेवा, क्रीडा आणि शौर्य या क्षेत्रातील विजेते आहेत. केंद्र सरकार मुलांकडे राष्ट्र निर्मितीतील महत्वाचे भागीदार म्हणून पाहते. त्यांच्या आशा आणि आकांक्षाची दखल घेऊन त्यांच्या कामगिरीचा गौरव करायला हवा. जरी प्रत्येक मुल बहुमूल्य असते आणि त्याच्या यशाचे कौतुक करायला हवे मात्र यापैकी काहींच्या यशोगाथा अनेकांसाठी प्रेरणादायी ठरू शकतात. याच पार्श्वभूमीवर सरकार दरवर्षी विविध क्षेत्रात आपल्या मुलांनी केलेल्या अद्वितीय कामगिरीसाठी हे पुरस्कार देते. नाविन्यपूर्ण संशोधन, शैक्षणिक गुणवत्ता, समाजसेवा, कला आणि संस्कृती, क्रीडा आणि शौर्य या सारख्या क्षेत्रात अद्वितीय कामगिरी करणारे या पुरस्कारासाठी अर्ज करू शकतात. तसेच मुलांच्या गुणवत्तापूर्ण कामगिरीची माहिती असलेली कोणतीही व्यक्ती या मुलाची शिफारस करू शकते. प्रत्येक अर्जाबाबत काळजीपूर्वक विचार केल्यानंतर उच्चस्तरीय समिती विजेत्यांची निवड करते. राष्ट्रपती रामनाथ कोविंद यांनी काल 22 जानेवारी 2020 रोजी प्रधानमंत्री राष्ट्रीय बाल पुरस्कार प्रदान केले. आदिवासी कलाकार एनसीसी कॅडेटस, एनएसएस स्वयंसेवक आणि चित्ररथ कलाकारांचा स्वागत समारंभ प्रजासत्ताक दिन संचलनात सहभागी होणाऱ्या 1730 हून अधिक आदिवासी कलाकार, एनसीसी कॅडेटस, एनएसएसचे स्वयंसेवक, चित्ररथ कलाकारांसाठी 24 जानेवारी 2020 रोजी पंतप्रधानांच्या निवासस्थानी स्वागत समारंभ आयोजित करण्यात आला असून पंतप्रधान त्यांच्याशी संवाद साधणार आहेत.
श्री एन सी देववर्मा यांच्या निधनाबद्दल पंतप्रधान नरेंद्र मोदी यांनी व्यक्त केला शोक

त्रिपुरा राज्याचे मंत्री आणि राजकीय नेते श्री एन सी देववर्मा यांच्या निधनाबद्दल पंतप्रधान नरेंद्र मोदी यांनी दुःख व्यक्त केलं आहे. आपल्या ट्विट संदेशात नरेंद्र मोदी म्हणतात: “श्री एन सी देववर्माजी हे एक अतिशय मेहनती तळागाळातील स्तरावर काम करणारे नेते म्हणून येणाऱ्या पिढ्यांच्या स्मरणात राहतील. ते नेहमी लोकहितार्थ झटले. त्रिपुराच्या प्रगतीत त्यांनी मोठं योगदान दिलं. त्यांच्या निधनानं अतीव दु:ख झालं. त्यांचे कुटुंबीय आणि सुहृदांच्या दु:खात सहभागी आहे. ओम शांती.”
लसीकरण व्याप्ती कमी असलेल्या जिल्ह्यांसोबत 3 नोव्हेंबर रोजी पंतप्रधान घेणार आढावा बैठक

नवी दिल्‍ली, 31 ऑक्टोबर 2021 जी 20 शिखर परिषद आणि हवामान बदल परिषद 26(COP26) मध्ये सहभागी होऊन देशात परतल्यानंतर लगेचच, पंतप्रधान श्री नरेंद्र मोदी 3 नोव्हेंबर रोजी दुपारी 12 वाजता दूरदृश्य प्रणालीच्या माध्यमातून कमी लसीकरण झालेल्या जिल्ह्यांसोबत आढावा बैठक घेणार आहेत. कोरोना प्रतिबंधक लसीची पहिली मात्रा 50% पेक्षा कमी दिलेल्या आणि दुसरी मात्रा देण्याची व्याप्ती अत्यंत कमी असलेल्या जिल्ह्यांचा या बैठकीत समावेश असेल. झारखंड, मणिपूर, नागालँड, अरुणाचल प्रदेश, महाराष्ट्र, मेघालय आणि अन्य राज्यातील कमी लसीकरण व्याप्ती असलेल्या 40 हून अधिक जिल्ह्यांतील जिल्हाधिकाऱ्यांशी पंतप्रधान संवाद साधतील.यावेळी या राज्यांचे मुख्यमंत्रीही उपस्थित राहणार आहेत.